次韵寄答晁無咎
作者：陳師道
朝代：宋

paragraphs: 西湖欲雨厨煙滿，風葉倒囊雲覆碗。
望湖樓上白頭人，獨倚欄干誰肯伴。
獨有詩人記病身，清風千里寄行塵。
豪華信有回天力，驚開桃李閑新春。
往事不回如過雨，醉夢恍然忘惡語。
人生如幻此何尤，未信黄金貴於土。
愛子千篇頃刻成，借將胸腹詫吳人。
吟哦怪有芳鮮氣，却被湖山識姓名。
文章廢退知難强，身外虛華本無望。
何曾臨水惜芒鞋，却解逢人拈拄杖。
眼根清浄塵不留，登伽過盡不回頭。
家在中原歸未得，江淮斷道無行舟。
兩山相逢翻手疾，欲謀一笑寧無日。
却慚懷朴似周人，祇可聞名不須識。